b'\n_START_ARTICLE_\nIon Iliescu\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nIon Iliescun is\xc3\xa4 Alexandru Iliescu oli rautatiety\xc3\xb6l\xc3\xa4inen ja kommunistipuolueen j\xc3\xa4sen viel\xc3\xa4 sen ollessa kielletty ja kuoli vankilassa 1945. \xc3\x84iti Mari\xc8\x9ba oli kamarineito. Iliescu on ollut naimisissa vuodesta 1951 insin\xc3\xb6\xc3\xb6ri Elena (Nina) \xc8\x98erb\xc4\x83nescun kanssa._NEWLINE_Iliescu opiskeli s\xc3\xa4hk\xc3\xb6tekniikkaa Bukarestissa ja suoritti tutkinnon Bukarestin polyteknillisess\xc3\xa4 koulussa ja Moskovan valtionyliopiston energiainstituutissa. Iliescu liittyi kommunistiseen nuorisoliittoon (romaniaksi Uniunea Tineretului Comunist) 1944 ja puolueeseen 1953. H\xc3\xa4n saavutti nuorisoliiton keskuskomitean sihteerin aseman 1956, p\xc3\xa4\xc3\xa4si puolueen keskuskomiteaan 1965 ja toimi 1971 puolen vuoden ajan sihteerist\xc3\xb6ss\xc3\xa4. H\xc3\xa4n oli nuorisoasioiden ministerin\xc3\xa4 1967\xe2\x80\x931971. _NEWLINE_Vuonna 1971 Nicolae Ceau\xc8\x99escu kuitenkin erotti h\xc3\xa4net kaikista teht\xc3\xa4vist\xc3\xa4\xc3\xa4n ja l\xc3\xa4hetti Timi\xc8\x99in piirikuntaneuvoston varapuheenjohtajaksi 1971\xe2\x80\x931974 ja Ia\xc8\x99in piirikunnan johtoon 1974\xe2\x80\x931979. Vuonna 1984 h\xc3\xa4net erotettiin puolueesta, mink\xc3\xa4 j\xc3\xa4lkeen h\xc3\xa4n oli vuoteen 1989 Editura Tehnic\xc4\x83 -kustannusyhti\xc3\xb6n johdossa. Mihail Gorbat\xc5\xa1ovin vieraillessa Romaniassa hein\xc3\xa4kuussa 1989 Iliescu karkotettiin Bukarestista, jotteivat he tapaisi toisiaan.\n_START_SECTION_\nRomanian vallankumouksen j\xc3\xa4lkeen\n_START_PARAGRAPH_\nIliescu sai mainetta v\xc3\xa4litt\xc3\xb6m\xc3\xa4sti Nicolae Ceau\xc8\x99escun vallasta sy\xc3\xb6sseen vallankumouksen j\xc3\xa4lkeen joulukuussa 1989. H\xc3\xa4n nousi kansallisen pelastuksen rintaman (romaniaksi Frontul Salv\xc4\x83rii Na\xc8\x9bionale, FNS) johtoon, sen puheenjohtajaksi 22. joulukuuta 1989. FNS muodosti v\xc3\xa4liaikaisen hallituksen, kansallisen pelastuksen rintaman neuvoston, joka tunnustettiin maan lailliseksi hallitukseksi Ceau\xc8\x99escujen teloitetuksen j\xc3\xa4lkeen. Rintama ei kuitenkaan ryhtynyt suuriin uudistuksiin, vaan tyytyi l\xc3\xa4hinn\xc3\xa4 perestroika-tyyliseen uudistamiseen. Yhteiskunnan rakenteet s\xc3\xa4ilyiv\xc3\xa4t pitk\xc3\xa4lti samoina, vain johto vaihtui. Iliescun kutsumat kommunistimy\xc3\xb6nteiset kaivosty\xc3\xb6l\xc3\xa4iset murskasivat opiskelijoiden mielenosoitukset uutta hallintoa vastaan (ns. mineriada 13.\xe2\x80\x9315. kes\xc3\xa4kuuta 1990). _NEWLINE_Romaniassa j\xc3\xa4rjestettiin vaalit toukokuussa 1990, ja Iliescu valittiin presidentiksi suurella enemmist\xc3\xb6ll\xc3\xa4. Uuden perustuslain hyv\xc3\xa4ksymisen j\xc3\xa4lkeen Iliescu valittiin uudelle kaudelle lokakuussa 1992 61\xc2\xa0%:n \xc3\xa4\xc3\xa4nisosuudella. T\xc3\xa4ss\xc3\xa4 vaalissa Iliesculla oli tukenaan valtion media, sill\xc3\xa4 valtiollinen Televiziunea Rom\xc3\xa2n\xc4\x83 oli vuoteen 1993 ainoa maanlaajuinen TV-kanava._NEWLINE_Myrskyis\xc3\xa4n\xc3\xa4 kautena 1990\xe2\x80\x931996 puolueet ja p\xc3\xa4\xc3\xa4ministerit tulivat ja meniv\xc3\xa4t; FSN hajosi kahteen ryhm\xc3\xa4kuntaan, joista Iliescun johtamasta tuli 1993 menness\xc3\xa4 Romanian sosiaalidemokraattinen puolue._NEWLINE_Vuonna 1996 Iliescu h\xc3\xa4visi presidentinvaalin Emil Constantinesculle. Yli miljoona \xc3\xa4\xc3\xa4nt\xc3\xa4 hyl\xc3\xa4ttiin, mik\xc3\xa4 johti syyt\xc3\xb6ksiin vaalivilpist\xc3\xa4._NEWLINE_Vuonna 2000 Iliescu asettui taas ehdolle ja p\xc3\xa4\xc3\xa4si toiselle kierrokselle \xc3\xa4\xc3\xa4rinationalistisen Suur-Romania-puolueen Corneliu Vadim Tudorin kanssa, jonka voitti. H\xc3\xa4n aloitti kautensa 20. joulukuuta 2000. Keskustaoikeisto oli ly\xc3\xb6ty vuoden 2000 vaalien j\xc3\xa4lkeen edellisvuosien ep\xc3\xa4mieluisien talousuudistusten seurauksena._NEWLINE_Iliescun kausi p\xc3\xa4\xc3\xa4ttyi 20. joulukuuta 2004, jolloin h\xc3\xa4nt\xc3\xa4 seurasi Demokraattisen puolueen Traian B\xc4\x83sescu. Sosiaalidemokraattisen puolueen johtajanvaalissa 21. huhtikuuta 2005 Iliescun seuraajaksi puolueen johtoon tuli Mircea Geoan\xc4\x83.'